Simon Emil Ammitzbøll (LA), 2010-02-09:
Først og fremmest tak til Enhedslisten for at rejse forespørgselsdebatten.
Vi har jo stillet forslag sammen med Venstre og Konservative og Dansk Folkeparti om, hvad man skal gøre for at forfølge de mål, som regeringen jo også har sat på det her område, og derfor kan man sige, at vi allerede igennem de aftaler, der ligger på satspuljeområdet, både inden for det sociale og inden for sundhedsområdet, jo har gjort en række ting, som vel på et eller anden tidspunkt vil vise nogle resultater.
Vi er måske i virkeligheden også allerede gået længere, end Liberal Alliance ville have gjort, hvis det var os, der skulle have bestemt alene.
Jeg synes, man skal passe meget på med, hvad det er, man gør i lighedens hellige navn.
Hvis vi f.eks. tager udgangspunkt i Enhedslistens forslag til vedtagelse, kan vi se, at man vil indføre højere afgifter på spiritus, vin, cigaretter, fedt, sukker for at bruge remmen, som jeg tror at fru Tina Petersen sagde tidligere, over for borgerne og tvinge dem til at gøre, sådan som vi politikere gerne vil have, sådan som staten gerne vil have.
I Liberal Alliance synes vi, at man skal have frihed til at vælge, og man skal sådan set også have frihed til at vælge, selv om man ikke har en meget høj indkomst.
Derfor vil vi gerne have ikke højere afgifter, men lavere afgifter, sådan at folk med lave indkomster også selv kan vælge, hvad de vil bruge deres egne penge på, for det er altså borgernes penge og ikke statens penge, og derfor er det også borgerne selv, der skal vælge, hvad de vil bruge deres penge på. Vi vil da gerne have, at folk bliver sundere.
Det kan det i hvert fald være.
Det kan også være en belastning, hvis det er noget, der sker som følge af sådan en masseforfølgelse og et massehysteri mod de mennesker, som måske er overvægtige, eller som ryger, eller som hvad ved jeg, og som ikke lige passer ind i standarden.
Der kan det jo godt føles som et psykisk pres og måske øge de psykiske problemer for folk, at de skal blive udsat for den hetz, som de bliver, også fra Christiansborgs side. Men vi vil gerne være med til at oplyse.
Vi synes, det er godt, at man kan lave kampagner, både generelt oplysende kampagner og målrettede kampagner, over for grupper, som måske i særlig grad har brug for det.
Det er vi sådan set ikke engang afvisende over for.
Endelig synes jeg, at man er nødt til at gøre op med den her helt grundlæggende diskussion om den logik, der pludselig er kommet som følge af velfærdssamfundet, altså den her med, at vi først siger til folk: I får gratis behandling – det er sådan set fint nok, vi går ind for lige og gratis behandling, bare så der ikke er nogen misforståelser der – men fordi vi giver jer gratis behandling, så skal I også leve på en bestemt måde.
Her synes vi altså at filmen knækker, at man vil bestemme over folk, at de skal opføre sig på en bestemt måde, at de skal leve på en bestemt måde.
Vi synes, at man i stedet for skal sørge for at oplyse folk, og at man skal sørge for, at der er ordentlig behandling stillet til rådighed.
Det er sådan set det, der er det væsentlige for os.
Derfor støtter vi det forslag til vedtagelse, som vi er medforslagsstillere til sammen med regeringen og Dansk Folkeparti.